Tsibirin Bamuda Duk da cewa a duniya abubuwan mamaki dake faruwa a cikinsu ba tare da Dan Adam ya fahimci musabbabansu ba, Tsibirin Bamuda (Bermuda Island ko Bermuda Triangle) ne kadai ya fi shahara a bakunan mutane sanadiyyar haka. Wannan shahara ta samo asali ne daga nahiyar Amurka (South America), a hankali labarin ya ci gaba da yaduwa zuwa sauran kasashen duniya. Manyan ababen mamakin da ake ikirarin suna faruwa a muhallin tekun da wannan tsibiri yake sun hada da bacewar jiragen sama – masu dauke da fasinjoji ‘yan kasuwa ko na soji – da jiragen ruwa – manya da kanana da na shawagi. Idan suka bace a galibin lokuta, ba a ganin buraguzan jirgin balle a kaddamar da bincike kan dalilan da suka haddasa faruwar hadarin. Wannan al’amaran ababen al’ajabi ne. A cewar masu bayar da labarai, bai tsaya a bacewar jirage ba tare da ganin buraguzansu kadai ba, har da wasu labarai masu ruda kwakwalwa kan irin yanayin da tekun ke kasancewa na launi da kuma sulmuya a wasu lokutan, ko kuma wasu irin dabi’u da ake ikirarin gira-gizan da ke saman teku ke shiga, a yayin aukuwar hadarurrukan da suka fara faruwa shekaru kusan dari biyu da suka gabata.